**Előterjesztés**

**Sióagárd Község Önkormányzata Képviselő-testületének**

**2014.január 14-én tartandó rendes****ülésére**

*3. számú napirend*

**Tárgy: A szociális ellátások helyi szabályozásáról szóló önkormányzati rendelet megalkotása**

**Előterjesztő és előadó: Háry János polgármester**

**Az előterjesztést készítette: Balogh Györgyi aljegyző, Leicz Péter ügyintéző**

**Tisztelt Képviselő-testület!**

A magasabb szintű jogszabályok változása miatt az abban előírtaknak történő teljes körű megfelelés érdekében **indokolt a szociális ellátások helyi szabályozásáról szóló önkormányzati rendelet újratárgyalása.**

A jogalkotásról szóló 2010. évi CXXX. törvény (a továbbiakban Jat.) kötelező feladatként állítja a jogszabály előkészítője elé, hogy előzetes hatásvizsgálatot folytasson le, felmérve ezzel a szabályozás várható következményeit. Megfelelve a Jat. 17. § (1) – (2) bekezdésében foglalt előírásnak az előzetes hatásvizsgálat eredményéről hatásvizsgálati lapot készítettünk.

**EL**Ő**ZETES HATÁSVIZSGÁLATI LAP**

**(a jogalkotásról szóló 2010. évi CXXX. törvény 17. §-a alapján)**

A tervezett jogszabály várható következményei, különösen

**a) Társadalmi, gazdasági, költségvetési hatása:**

A rendelet pozitív társadalmi hatása a lakossági juttatások és ellátások megállapítása. A Képviselő-testület mind pénzbeli, mind természetbeni ellátásokkal segíti a helyben élők megélhetését és szociális biztonságát.

A rendeletben szabályozott ellátások költségvetési vonzatát az ellátásokhoz kapcsolódó azon kiadások jelentik, amelyeket az önkormányzat normatív módon visszaigényelni nem tud. A költségvetés szűkös helyzete miatt a tervezet nem minden lehetséges ellátást tervez bevezetni, emellett az eddigi ellátásokat nem is szűkíti sem jogosultsági szempontból, sem az elérhető ellátások számát tekintve.

**b) Környezeti, egészségi következményei:** nincs

**c) Adminisztratív terheket befolyásoló hatása:** A rendeletben foglaltak végrehajtásának a jelenlegi adminisztratív terheket befolyásoló hatásai nincsenek.

**d) Egyéb hatása:** nincs

**e) A rendelet megalkotásának szükségessége, a jogalkotás elmaradásának várható következményei**: A tárgykört érintő jogszabályváltozások miatt szükség van az eddig hatályos rendelet felülvizsgálata. Mivel a felhatalmazó rendelkezés és a szabályozás is változott, új rendeletet kell alkotni a meglévő önkormányzati rendelet hatályon kívül helyezésével egyidejűleg. A helyi szabályozás elmaradása jogszabálysértést eredményez és a kormányhivatal törvényességi felügyeleti eljárását vonhatja maga után.

**f) Alkalmazásához szükséges személyi, szervezeti, tárgyi és pénzügyi feltételek:** A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.

A szociális igazgatásról és szociális ellátásokról szóló 1993. évi III. törvény 2014. január 1-jétől hatályos módosítása alapján megszűnik az átmeneti segély és a temetési segély, a gyermekek védelméről és a gyámügyi igazgatásról szóló 1997. évi XXXI. törvény 2014. január 1-jétől hatályos módosítása alapján pedig megszűnik a rendkívüli gyermekvédelmi támogatás. A megszűnő ellátások helyett önkormányzati segélyt állapíthat meg a képviselő - testület.

Az önkormányzati segély bevezetésével kapcsolatban a támogatás iránti kérelem elbírálására jogosult döntéshozó kijelölése is szükséges, a hatáskör átruházásával. A korábbi gyakorlatnak megfelelően, valamint a 15 napos ügyintézési határidőre tekintettel az önkormányzati segély iránti kérelem elbírálására a hatáskör gyakorlását célszerű a polgármesterre ruházni.

Az önkormányzati segély fogalma azonos az átmeneti segélyével, hiszen a települési önkormányzat képviselő-testülete a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére a rendeletében meghatározottak szerint önkormányzati segélyt nyújt. Az önkormányzati segély pénzügyi szolgáltatási tevékenységnek nem minősülő kamatmentes kölcsön formájában is nyújtható.

Önkormányzati segély adható eseti jelleggel vagy meghatározott időszakra havi rendszerességgel.

Önkormányzati segélyben elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni, vagy alkalmanként jelentkező, nem várt többletkiadások (így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások), vagy a gyermek hátrányos helyzete miatt anyagi segítségre szorulnak.

Az önkormányzati segély esetén az ellátás megállapításánál figyelembe vehető, egy főre számított havi családi jövedelemhatárt az önkormányzat rendeletében úgy kell szabályozni, hogy az nem lehet alacsonyabb az öregségi nyugdíj mindenkori legkisebb összegének 130%-ánál.
Az elhunyt személy eltemettetésének költségeihez való hozzájárulásként megállapított önkormányzati segély összege nem lehet kevesebb a helyben szokásos legolcsóbb temetés költségének 10%-ánál, de elérheti annak teljes összegét, ha a temetési költségek viselése a kérelmező vagy családja létfenntartását veszélyezteti. A temetési költségek finanszírozása érdekében önkormányzati segély nem állapítható meg annak a személynek, aki a hadigondozásról szóló törvény alapján temetési hozzájárulásban részesül.
Az önkormányzati segély kérelemre és hivatalból – különösen nevelési-oktatási intézmény, gyámhatóság, továbbá más családvédelemmel foglalkozó intézmény, illetve természetes személy vagy a gyermekek érdekeinek védelmét ellátó társadalmi szervezet kezdeményezésére – is megállapítható.

Az önkormányzati segély iránti kérelemről a kérelem beérkezését vagy a hivatalbóli eljárás megindítását követő 15 napon belül kell dönteni.

Az önkormányzati segély természetbeni ellátás formájában is nyújtható.

Természetbeni ellátás különösen az Erzsébet-utalvány, az élelmiszer, a tüzelősegély, a tankönyv- és tanszervásárlás támogatása, a tandíj, a közüzemi díjak, illetve a gyermekintézmények térítési díjának kifizetéséhez nyújtott, valamint a családi szükségletek kielégítését szolgáló, gazdálkodást segítő támogatás.

A törvénymódosításban felhatalmazást kapott a települési önkormányzat, hogy rendeletben szabályozza az önkormányzati segély megállapításának, kifizetésének, folyósításának, valamint felhasználása ellenőrzésének szabályait.

A 2014. január 1-jét megelőzően jogerős határozattal megállapított átmeneti segély és temetési segély ellátásokra, valamint a 2014. január 1-jén átmeneti segély és temetési segély iránt folyamatban lévő ügyekre a 2013. december 31-én hatályos rendelkezéseket kell alkalmazni, azzal, hogy 2014. január 1-jétől e törvény és más jogszabály alkalmazásában az átmeneti segély és a temetési segély önkormányzati segély ellátásnak minősül.

A 2013. december 31-ét követően átmeneti segély és temetési segély iránt előterjesztett kérelmet önkormányzati segély iránt előterjesztett kérelemként kell elbírálni.

A 2014. január 1-jét megelőzően jogerős határozattal megállapított rendkívüli gyermekvédelmi támogatás ellátásokra, valamint a 2014. január 1-jén rendkívüli gyermekvédelmi támogatás iránt folyamatban lévő ügyekre a 2013. december 31-én hatályos rendelkezéseket kell alkalmazni, azzal, hogy 2014. január 1-jétől e törvény és más jogszabály alkalmazásában a rendkívüli gyermekvédelmi támogatás az Szt. 45. §-a szerinti önkormányzati segély ellátásnak minősül.

**A jogszabályváltozás miatt az önkormányzatoknak 2013. december 31-ig módosítaniuk kell a szociális rendeleteiket, és szabályozni kell az önkormányzati segély megállapításának, kifizetésének, folyósításának, valamint felhasználása ellenőrzésének szabályait.**

A jogszabály átmeneti rendelkezéseket is tartalmaz a hatálybalépését megelőzően megállapított rendkívüli gyermekvédelmi támogatásra való jogosultsággal, illetve a hatálybalépéskor folyamatban lévő ügyekkel összefüggésben. A 2014. január 1-jét megelőzően jogerősen megállapított átmeneti segély és temetési segély ellátásokra, valamint a 2014. január 1-jén átmeneti segély és temetési segély iránt folyamatban lévő ügyekre a 2013. december 31-én hatályos rendelkezéseket kell alkalmazni, azzal, hogy 2014. január 1-jétől az átmeneti segély és a temetési segély önkormányzati segély ellátásnak minősül.

Az önkormányzati segély kialakítása mellett 2014. január 1-jével a törvény a méltányossági közgyógyellátásra való jogosultság megállapítását vagy elutasítását, a kérelem érdemi vizsgálat nélküli elutasítását, a háziorvosi igazolás egészségbiztosítási szervhez történő továbbítását, a jogosultság kezdő időpontjáról és a gyógyszerkeretről történő döntéshozatalt a jegyző hatásköréből a képviselő-testület hatáskörébe utalta. A méltányossági közgyógyellátással kapcsolatos döntések meghozatalára a törvény 8 napos ügyintézési határidőt fogalmaz meg, ezért ebben az esetben is célszerű a hatáskör gyakorlását a polgármesterre ruházni.

**Kérem a tisztelt Képviselő-testületet, hogy fogadja el a csatolt rendeletmódosítást.**

Sióagárd, 2014. január 9.

 Háry János

 polgármester